31994L0003
L 032/37
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 94/3/ЕО НА КОМИСИЯТА
от 21 януари 1994 година
относно установяване на процедура за уведомяване за залавяне на пратка или вреден организъм от трети страни, които представляват непосредствена фитосанитарна опасност
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 77/93/ЕИО на Съвета от 21 декември 1976 г. относно мерките за защита срещу въвеждането в държавите-членки на организми, вредни за растенията или продуктите от растителен произход и срещу тяхното разпространение в Общността (1), последно изменена с Директива 93/110/ЕИО на Комисията (2), и по-специално член 15, параграф 4 от нея,
като има предвид, че в случай на пратки с растения, продукти от растителен произход или с други предмети, или с изолирани вредни организми, с произход от трети страни, независимо дали са изброени, или не са изброени в част Б от приложение V към Директива 77/93/ЕИО, за които се смята, че представляват непосредствена опасност от внасяне или разпространение на вредни организми, независимо дали са изброени, или не са изброени в приложения I и II към нея, съответната държава-членка информира Комисията и останалите държави-членки за мерките, взети за защита на територията на Общността от тази опасност;
като има предвид, че тази информация трябва да помогне, от една страна, на Комисията да оцени обхвата на залавянето и произтичащите опасности и, при необходимост, да изготви възможно най-бързо мерки за защита или унищожаване в сътрудничество със съответната държава-членка и, от друга страна, да помогне на останалите държави-членки да посрещнат тази опасност;
като има предвид, че за тази цел Комисията следва да създаде мрежа за уведомяване за нови появи на вредни организми в съответствие с член 19а, параграф 6, първо тире от посочената директива;
като има предвид, че е важно всички входни пунктове в Общността, които могат да бъдат засегнати от залавяне, както и самата Комисия, да бъдат незабавно информирани за всяко залавяне на входен пункт в Общността на пратка с растения, продукти от растителен произход или други предмети, които могат да представляват непосредствена опасност от внасяне или разпространяване на вредни организми;
като има предвид, че ролята на единния централен орган на всяка държава-членка е да координира въпросите, свързани фитосанитарния ред съгласно Директива 77/93/ЕИО;
като има предвид, че тази координация включва задачата за изпращане на уведомления за залавяне между държавите-членки, както и до всички входни пунктовете в територията на съответната държава-членка, които могат да бъдат засегнати от залавяне;
като има предвид, че е целесъобразно да се въведе стандартен отпечатан формуляр на Общността за уведомяване за залавяне, който да се използва от съответните ведомства на държавите-членки;
като има предвид, че ефективното действие на системата изисква изграждането на информационна мрежа за използване и обработване на информацията, съдържаща се в тези формуляри;
като има предвид, че управлението на системата не изключва възможността част от информацията, съдържаща се във формулярите за уведомяване за залавянето, да се използва за целите на Конвенцията за създаване на Европейска и средиземноморска организация за защита на растенията, подписана в Париж на 18 април 1951 г., последно изменена на 21 септември 1988 г.;
като има предвид, че мерките, предвидени в настоящата директива, са в съответствие със становището на Постоянния фитосанитарен комитет:
ПРИЕ НАСТОЯЩАТА ДИРЕКТИВА:
Член 1
По смисъла на настоящата директива „залавяне“ означава всяко действие, което е предприето или предстои да се предприеме от държава-членка, съгласно член 12, параграф 8 на Директива 77/93/ЕИО, по отношение на цяла пратка или част от пратка с растения, продукти от растителен произход или други предмети от трети страни или на вреден за растенията, или за продуктите от растителен произход организъм, който не отговаря на разпоредбите на посочената директива.
Член 2
1. Държавите-членки гарантират, че в случай на залавяне, нотификация за залавянето се изпраща не по-късно от два работни дни след датата на залавянето, освен при нарушаване на член 12, параграф 1, буква б) от Директива 77/93/ЕИО, и за предпочитане по-бързо, в случай на отказ, освен когато това е само нарушение на член 12, параграф 1, буква б) от Директива 77/93/ЕИО по отношение на:
-
техния собствен единен централен орган, носещ отговорност,
-
техните съответни собствени официални отговорни органи,
-
техните съответни собствени входни пунктове,
-
единните централни органи на останалите държави-членки, без да се накърняват специфичните разпоредби на член 4 от настоящата директива,
-
Комисията.
2. Единният централен орган на държавата-членка, след като е получил нотификация от друга държава-членка за залавяне, незабавно осигурява изпращане на информацията до своите входни пунктове в Общността.
Член 3
Нотификацията за залавяне се съставя върху формуляр, съответстващ на образеца, показан в приложението, надлежно попълнен в съответствие с препоръките в насоките за експерти и национални инспектори, извършващи дейностите съгласно член 19а, параграф 6, второ тире от Директива 77/93/ЕИО.
Член 4
Без да се засяга член 2, параграф 1, четвърто тире и по искане на съответната държава-членка, Комисията ще поема отговорност за изпращане на нотификацията за залавянето, с напредването на изграждането на мрежата, определена в член 19а, параграф 6, първо тире от Директива 77/93/ЕИО, като изпраща до останалите държави-членки на надлежно попълнен формуляр, съответстващ на този, посочен в приложението към настоящата директива.
Член 5
За да изпълняват задълженията си, произтичащи от настоящата директива, за предпочитане е държавите-членки да използват мрежата, изградена от Комисията.
Член 6
По искане на съответната държава-членка и в границите на изградената от Комисията мрежа, Комисията изпраща формулярите за нотификация на залавянето на пратка до Европейската и средиземноморска организация за защита на растенията, до която държавите-членки са длъжни да изпращат всякаква информация за залавяне съгласно Конвенцията за създаване на тази организация. Впоследствие Комисията изпраща до тази организация формуляр, който съответства на този, показан в приложението, надлежно попълнен, с изключение на точки 1, 2, 3, точка 15, буква в)-ж) и точка 17 от формуляра.
Член 7
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, три месеца след публикуването ѝ в Официален вестник на Европейските общности. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки незабавно съобщават на Комисията текста на разпоредбите от националното законодателство, които те приемат в областта, уредена с настоящата директива. Комисията информира останалите държави-членки за тези разпоредби.
Член 8
Настоящата директива влиза в сила на двадесетия ден след публикуването ѝ в Официален вестник на Европейските общности.
Съставено в Брюксел на 21 януари 1994 година.